Jedrenski mir (1568)
Jedrenski mir iz 1568. sklopljen je u osmanlijskom gradu Adrijanopolju (današnji Edirne), 21. februara 1568, od strane predstavnika cara Svetog Rimskog Carstva Maksimilijana II, vladara Habsburške monarhije i Selima II, osmanskog sultana. Ovaj sporazum je završio austrijsko-turski rat (1566-1568) i započeo period od 25 godina relativnog mira između ova dva carstva. Sporazum je uslijedio nakon opsade Sigeta, u kojoj su Osmanlije zauzele ključnu mađarsku tvrđavu, ali uz veliku cijenu, uključujući i smrt prethodnog sultana, Sulejmana Veličanstvenog. Maksimilijanovi ambasadori, Hrvat Antun Vrančić i Štajerac Christoph Teuffenbach, stigli su u Carigrad 26. augusta 1567. Ozbiljni razgovori sa Mehmed-pašom Sokolovićem su po svoj prilici počeli nakon svečane audijencije ambasadora kod Selima II. Nakon pet mjeseci pregovora, sporazum je postignut 17. februara 1568, a 21. februara te godine potpisan je Jedrenski mir kojim je okončan rat između Habsburške monarhije i Osmanlijskog Carstva. Maksimilijan je pristao da plaća godišnji "poklon" od 30.000 dukata, i u suštini je dao Osmanlijama vlast u Transilvaniji, Moldaviji i Vlaškoj.